૨૦૦૩માં ગુજ્જુ ગર્લ દીપા આર્ટ ઓફ લિવિંગ દ્વારા શરૃ કરવામાં આવેલી શાળામાં શિક્ષિકા તરીકે ફરજ બજાવવા માટે આવી હતી. તે સમયે મણિપુરના આ વિસ્તારમાં ઉગ્રવાદી પ્રવૃત્તિઓ ચરમસીમાએ હતી, પણ દીપાએ નક્કી કર્યું હતું કે ગમે તે થાય, પોતે પોતાનું આ કાર્ય ક્યારેય નહીં છોડે. આ વિસ્તારમાં રહીને ભણાવવાની વાત કરવી એટલે પાણીમાં રહીને મગરમચ્છ સાથે વેર કરવાની વાત હતી, પણ દીપાએ હાર ના માની. જ્યારે શાળા શરૃ કરવામાં આવી ત્યારે દીપાને શાળા બંધ કરી પરત ફરી જવાનો સંદેશ આવી ગયો હતો, પણ આ સંદેશાને તેમણે નજરઅંદાજ કરી પોતાનું કાર્ય શરૃ રાખ્યું ત્યારે ઉગ્રવાદીઓ જાતે આવ્યા. કહેવાય છે કે તેમની પાસે હથિયાર પણ હતા. એક માસનો સમય આપી તેઓ પરત ફર્યાં. થોડા સમય પછી દીપા પાસે શાળા ચલાવવા બદલ પૈસા પણ માગવામાં આવ્યા, પણ તેઓ ટસના મસ ન થયાં. તે સમય ઘણો ખરાબ હતો, દીપા ઉગ્રવાદીઓ સાથે વાત કરવા માગતી હતી. તેમણે સ્થાનિક આદિવાસીઓની મદદ માગી, સાથે જ ઉગ્રવાદીઓના ઘરે જઈને પણ મળ્યાં, પરંતુ પ્રથમ મુલાકાત સફળ ન નિવડી. છતાં પણ ગુજરાતી પાણી એમ હાર થોડું માને? પોતાના ગુરુ શ્રી શ્રી રવિશંકર મહારાજને વાત કરી. તેમણે કહ્યું, ‘પ્રયત્ન કરો, સફળતા મળશે.’ આ વાતે દીપામાં નવી સ્ફૂર્તિ પ્રેરી.